## Pravilnik o obveznom potvrđivanju sukladnosti upotrebljavanih guma iz uvoza za motorna i priključna cestovna vozila i o uvjetima za ovlašćivanje pravnih osoba za obavljanje ispitivanja u postupku nave

### NN 53/1997 (23.5.1997.), Pravilnik o obveznom potvrđivanju sukladnosti upotrebljavanih guma iz uvoza za motorna i priključna cestovna vozila i o uvjetima za ovlašćivanje pravnih osoba za obavljanje ispitivanja u postupku nave

# **DRŽAVNI ZAVOD ZA NORMIZACIJU I MJERITELJSTVO**

Temeljem članka 13. stavak 2. Zakona o normizaciji ("Narodne novine"
br. 55/96) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O OBVEZNOM POTVRĐIVANJU SUKLADNOSTI UPOTREBLJAVANIH GUMA IZ UVOZA ZA MOTORNA I PRIKLJUČNA CESTOVNA VOZILA I O UVJETIMA ZA OVLAŠĆIVANJE PRAVNIH OSOBA ZA OBAVLJANJE ISPITIVANJA U POSTUPKU NAVEDENOG POTVRĐIVANJA**

Članak 1.

Ovim pravilnikom se utvrđuje obveza potvrđivanja sukladnosti upotrebljavanih
guma iz uvoza, zahtjevi koje moraju ispunjavati pravne osobe ovlaštene
za ispitivanje u postupku potvrđivanja te postupak ispitivanja i potvrđivanja.

Članak 2.

Upotrebljavane gume u smislu ovog pravilnika su upotrebljavane gume
iz uvoza za motorna i priključna cestovna vozila koje su kao nove udovoljavale
zahtjevima ECE pravilnika broj 30 ili ECE pravilnika broj 54.

Članak 3.

Postupak ispitivanja i potvrđivanja sukladnosti guma iz članka 2. ovog
pravilnika provodit će se za ove kategorije guma:

Kategorija A: upotrebljavane gume namijenjene prodaji

Kategorija B: upotrebljavane gume namijenjene obnavljanju (protektiranju).

Članak 4.

Gume kategorije A moraju udovoljavati ovim zahtjevima:

- oznake i vanjske dimenzije moraju biti sukladne s propisima iz članka
2. ovog pravilnika

- vanjske površine ne smiju imati vidljivih mehaničkih oštećenja

- dopuštena starost guma je najviše 3 godine u trenutku pokretanja postupka

- dubina žljeba na gazećoj površini mora biti najmanje 4,0 mm za gume
prema ECE pravilniku broj 30, odnosno najmanje 5,0 mm za gume prema ECE
pravilniku br. 54.

Članak 5.

Gume kategorije B moraju udovoljavati ovim zahtjevima:

- oznake i vanjske dimenzije moraju biti sukladne propisima iz članka
2. ovog pravilnika

- vanjske površine mogu imati vidljivih mehaničkih oštećenja koja su
dopuštena prema normi HRN G.E3.016

- dopuštena starost guma je najviše 4 godine u trenutku pokretanja postupka

- dubina žljeba na gazećoj površini mora biti prema normi HRN G.E3.016.

Članak 6.

Potvrđivanje sukladnosti u smislu odredbi ovog pravilnika obuhvaća pregled
guma, izdavanje Izvješća o ispitivanju te donošenje Rješenja.

Članak 7.

Provjera oznaka, starosti, izgleda vanjskih površina i dubine žljeba
na gazećoj površini vrši se na svim gumama iz zahtjeva (provjera na 100%-tnom
uzorku).

Provjera dimenzija (vanjski promjer i širina) na gumama kategorije A,
prema zahtjevu iz članka 4. stavak 1. provodi se u svakoj partiji i to
na dva tipa za prvih 20 tipova guma u jednoj partiji. Do svakih 10 sljedećih
tipova u jednoj partiji provjera se provodi na još po jednom tipu guma.

Kod odstupanja dimenzija na jednom uzorkovanom tipu odbija se odgovarajuća
partija ili se provjeravaju sve gume u toj partiji.

Članak 8.

Postupak potvrđivanja pokreće se podnošenjem zahtjeva Državnom zavodu
za normizaciju i mjeriteljstvo (u daljnjem tekstu: Zavod) koji mora sadržavati
ove podatke:

- naziv i adresu podnositelja zahtjeva i izvoznika

- datum podnošenja zahtjeva

- popis tipova guma s ovim podacima:

- proizvođačeva (trgovačka) oznaka tipa gume

- propisana oznaka tipa gume (dimenzije, indeks nosivosti, kategorija
brzine)

- količina

- homologacijska oznaka

- datum proizvodnje.

Popis tipova guma treba napraviti po partijama tako da jednu partiju
čini skup tipova guma istog proizvođača koje se proizvode prema istoj tehnologiji.

Uz zahtjev se prilaže račun (faktura) izvoznika, a za gume kategorije
B i dokaz o registraciji podnositelja zahtjeva za obavljanje poslova obnavljanja
guma te izjava podnositelja zahtjeva da su gume namijenjene obnavljanju,
uz podatke o količini i vremenskom razdoblju.

Članak 9.

Pregled guma iz članka 6. ovog pravilnika provodi ovlaštena pravna osoba
na koju podnositelja zahtjeva uputi Zavod. Izvješće o ispitivanju s rezultatima
pregleda dostavlja se Zavodu. U Izvješću je potrebno navesti koje gume
udovoljavaju propisanim zahtjevima, a koje ne udovoljavaju i zbog čega.

Članak 10.

Temeljem Izvješća o ispitivanju ovlaštene pravne osobe Zavod donosi
Rješenje kojim se potvrđuje sukladnost ili kojom se zahtjev odbija kao
neosnovan.

Članak 11.

Za obavljanje stručnih poslova pregleda guma iz članka 9. ovog pravilnika
Zavod može ovlastiti pravnu osobu koja zadovoljava sljedeće uvjete:

- da ima jednog djelatnika VII/1 stupnja stručne spreme tehničkog smjera
i jednog djelatnika IV stupnja stručne spreme tehničkog smjera koji poznaju
poslove vezane uz pregled guma te jednog djelatnika za obavljanje administrativnih
poslova (izrada Izvješća i drugo)

- da raspolaže propisima o homologaciji guma: Pravilnik br. 30 "Jednaki
propisi o homologaciji pneumatskih guma za automobile i njihove prikolice"
koji odgovara međunarodnom propisu "UN/ECE Regulation No. 30" i Pravilnik
br. 54 "Jednaki propisi za ispitivanje i provedbu obvezne homologacije
pneumatika motornih vozila i njihovih prikolica, osim pneumatika osobnih
automobila" koji odgovara "UN/ECE Regulation No. 54", ECE pravilnik broj
30, ECE pravilnik broj 54 i Publikacija ETRTO "STANDARDS MANUAL"

- da raspolaže mjernom opremom s odgovarajućim mjernim područjem potrebnom
za mjerenje dimenzija prema zahtjevima propisa iz članka 2. ovog pravilnika
(mjerna traka, pomično mjerilo, tlakomjer)

- da ima cjenik poslova za koje je ovlašten, a koji prethodno potvrđuje
Zavod.

Članak 12.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/97-02
Urbroj: 558-04/7-97-1
Zagreb, 16. svibnja 1997.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 53/1997-816